CIROGRAPHUM + Notum sit cunctis sanctę ęcclesię filiis quod domnus Segwinus Eduensis et Sedelocensis ęcclesię decanus et totum capitulum Sedelocensis ęcclesię canonicorum consensu et consilio venerabilis Stephani Eduensis ęcclesię episcopi, concesserunt Cisterciensis ęcclesię monachis totum fundum qui vocatur Crispiacus in terris, in silvis, in pratis, in aquis. Hunc fundum pro redemptione animarum suarum dederunt eis extoto liberum nichil sibi inde retinentes excepto quod in silva quę vocatur Telei ad proprios usus necessaria accipient eo tenore ut monachi illi annuatim duodecim sextarios annonę medietatem scilicet frumentum ac medietatem hordeum in terra illa natum hisdem canonicis Sancti Andochii reddant et solidos tres. Et ratum fuit coram domno Stephano antistite qui huius rei auctor fuit ut hanc annonam apud Crispiacum in domo monachorum canonici illi annuatim recipiant ad mensuram quę illo tempore quo hęc conventio fuit facta apud Bealnam tenebatur. Denarios autem in festivitate sancti Simphoriani apud Crispiacum accipient. Decimam vero huius terrę tam Sancti Andochii quam Sancti Nazarii canonici voluntate antedicti episcopi monachis prescriptis dimiserunt quantum scilicet ad propriam illorum agriculturam pertinet. Nam si alii licentia monachorum terram illam non ad opus eorundem monachorum sed ad proprium coluerint ille decimam terrę accipiat cuius iuris esse cognoscitur. Hęc facta sunt tempore domni papę Calisti secundi et Hlodowici regis Francorum ac Hugonis ducis Burgundię. Et hii sunt testes : domnus Stephanus Eduensis episcopus, Segwinus decanus, Lambertus cantor, Arnulfus capellanus, Girardus de Arneto, Bertrannus de Monte Scotti, Lambertus prepositus de Sedeloco, Petrus Carbonellus, Reinaldus de Monte Sancti Johannis, Tebertus prepositus sanctimonialium Sancti Andochii, Hugo de Muresaldo. Hęc carta apud Eduam facta corroborata et confirmata est postea in capitulo Sedelocensis ęcclesię coram prescripto episcopo et omnibus illius ęcclesię canonicis. Et ne idem canonici hęc aliquando negare possent domnus Stephanus abbas Cisterciensis cenobii in eodem capitulo omnes canonicos pro huius rei signo est osculatus. Et hii sunt testes : domnus Stephanus Eduensis episcopus, Walterius de Glana, Girardus de Arneto, Bonus Homo capellanus de Monte Sancti Johannis, Hugo de Granciaco dapifer ducis, Lambertus prepositus, Reinaldus de Durnei. Et ne aliquando in posterum inter predictos monachos et canonicos aliqua controversia de prescripto fundo Crispiaco eveniat profitemur clericos monachis non dedisse mansos rusticos et redditus quos in diversis villis tenent qui hactenus ad prefatum fundum pertinuerant sed tantum ipsum fundum Crispiacum sicuti supra notatum est in terris, in silvis, in pratis, in aquis.